Mars-symboli, joka on perinteinen mies- ja urossukupuolta tarkoittava merkki.
**Mies** on täysikasvuinen koirassukupuolta oleva ihminen. Kasvuiässä oleva miespuolinen henkilö on poika. Mies on myös yksi juridisista sukupuolista.

Miehen sukupuolikromosomipari on XY. Suvunjatkamisessa miehen osana on tuottaa siittiöitä, jotka hedelmöittävät naisen munasolun.

Biologia
--------

### Genetiikka

Miehellä on tyypillisesti yksi X-kromosomi ja yksi Y-kromosomi (XY). Y-kromosomi määrää sukupuolen mieheksi myös epätavallisemmissa yhdistelmissä, kuten XXY ja XYY. Jos Y-kromosomin omaavan alkion SRY-geeni on kuitenkin puuttuva tai toimimaton, yksilö kehittyy naispuoliseksi.

### Hormonit

Testosteroni on miehen kiveksissä syntyvä sukupuolihormoni. Sitä kutsutaan mieshormoniksi, sillä se aiheuttaa murrosiässä useiden miehisten ominaisuuksien kehittymisen. Testosteroni vaikuttaa myös aikuisen miehen lihasmassaan, sukuviettiin, siittiöiden tuotantoon ja erektioon.

### Lisääntymiselimistö

*Pääartikkeli: Miehen lisääntymiselimistö*
Miehen lisääntymiselimistö sivuleikkauskuvassa.
Miehen primaarit sukupuolielimet ovat kivekset, jotka tuottavat siittiöitä. Miehen toissijaisia sukupuolielimiä ovat joukko tiehyitä ja rauhasia sekä siitin, joiden tehtävä on varastoida ja kuljettaa siemennestettä.

Miehen ulkoiset sukupuolielimet kehittyvät äidin kohdussa, jolloin yksilönkehityksen alkuvaiheen naarastyyppiset ulkoiset sukupuolielinaiheet maskulinisoituvat samalla kun alkiolle kehittyy virtsaputki.

### Muut fyysiset piirteet

*Pääartikkeli: Sukupuolierot ihmisellä*
Michelangelon Daavid-patsas on kuuluisa miehisen kauneuden esitys länsimaisessa taiteessa.
Yhdysvaltalaisten miesten keskipituus on 175,8 senttimetriä ja keskipaino 88,8 kilogrammaa.

Miehet ovat keskimäärin naisia suurikokoisempia, ja heillä on kehossaan suhteellisesti enemmän lihasta ja vähemmän rasvaa. Miehellä on naisia enemmän ihokarvoitusta, kuten parrankasvua.

Psykologia ja käyttäytyminen
----------------------------

### Maskuliinisuus

*Pääartikkeli: Maskuliinisuus*
Miehiin yhdistettyjen ajatusten, tunteiden ja käyttäytymisten joukkoa kutsutaan maskuliinisuudeksi. Yksilön maskuliinisuuden tasoon vaikuttaa biologisella tasolla sukupuolihormoni testosteroni, joka jo sikiöiässä aiheuttaa aivojen maskulinisoitumisen ja sukupuolierot. Maskuliinisuus ei ole kuitenkaan perimän ja hormonien ohjelmoimaa ja väistämätöntä, vaan se on myös sosiaalinen konstruktio, joka heijastaa yhteiskunnan käsityksiä miehelle kuuluvasta ajattelusta ja toiminnasta.

Maskuliinisuuteen yhdistetyiksi piirteiksi on erilaisissa asteikoissa annettu esimerkiksi feminiinisyyden ja heikkouden osoittamisen välttäminen, menestyksen ja aseman tavoittelu, seikkailunhaluisuus, riskinotto, itseluottamus, kovuus, väkivallan hyväksyminen, hallitsevuus, seksin tärkeys ja tunteiden rajoittaminen. Jungilaisessa psykologiassa kypsä maskuliinisuus on nähty aikaansaavana ja luovana sekä voimaannuttavana niin itseä kuin toisiakin kohtaan.

### Sukupuoli-identiteetti

Vuoden 2016 systemaattinen katsaus arvioi, että noin 99,5 prosenttia biologisista miehistä identifioituu mieheksi. Biologisista naisista mieheksi identifioituu noin 0,26 prosenttia. Tällaisella transmiehellä on naisen keho ja naisen lisääntymiselimistö mutta miespuolinen sukupuoli-identiteetti. Transmiehet saattavat käydä läpi maskulinisoivia sukupuolenkorjaushoitoja.

Lukumäärä
---------

Maailman väestöstä vuonna 2019 oli miehiä 3,889 miljardia eli 50,4 prosenttia. Suhteellisesti eniten miehiä asuu Qatarissa, 75 prosenttia väestöstä. Epätasapaino johtuu siitä, että Qatarissa asuu paljon ulkomaalaisia vierastyöläisiä, jotka ovat enimmäkseen miehiä. Samansuuntainen jakauma pätee muutamaan muuhunkin Arabian valtioon ja muihinkin maihin, joissa asuu paljon vierastyöläisiä. Maailman suurimmassa maassa Kiinassa miehiä on 51 prosenttia ja toiseksi suurimmassa maassa Intiassa 52 prosenttia väestöstä. Euroopan maista Luxemburgissa ja Norjassa väestöstä 51 prosenttia on miehiä.

Maailmanlaajuisesti syntyy noin 1,07 miestä jokaista naista kohti. Nuorissa ikäluokissa miehiä onkin enemmän kuin naisia, mutta naisten pidemmän elinajanodotteen takia vanhemmissa ikäluokissa (65-vuotiaat ja vanhemmat) miehiä on vähemmän kuin naisia, vain 0,81 yhtä naista kohden.

Laissa
------

Poika määritellään syntymässä juridiselta sukupuoleltaan yleensä mieheksi, jos hänellä on miehen ulkoiset sukupuolielimet.

Katso myös
----------

* Andrologia
* Misandria
* Urologia

Lähteet
-------

1. ↑  *mies.* *Kielitoimiston sanakirja*. Helsinki: Kotimaisten kielten keskus, 2022.
2. ↑  *poika.* *Kielitoimiston sanakirja*. Helsinki: Kotimaisten kielten keskus, 2022.
3. ↑  Hake, Laura & O’Connor, Clare: Genetic Mechanisms of Sex Determination *Nature Education*.  2008. Viitattu 30.6.2021. (englanniksi)
4. ↑  Halonen, Jaakko: Testosteroni on tärkeä hormoni miehen terveydelle  20.11.2020, päivitetty 14.12.2022. Terveystalo. Viitattu 3.2.2022.
5. ↑  Saladin, Kenneth S.: *Human Anatomy*, s. 727–750. New York: McGraw-Hill Higher Education, 2004. ISBN 978-0-07-111187-4. (englanniksi)
6. ↑  Ulkoisten sukupuolirakenteiden erilaistuminen *Solunetti*.  2006. Viitattu 21.1.2020.
7. ↑  Body Measurements *CDC/National Center for Health Statistics*.  10.9.2021.  (englanniksi)
8. ↑  Wolchover, Natalie: Men vs. Women: Our Key Physical Differences Explained *Livescience*.  22.9.2011. Viitattu 4.5.2016. (englanniksi)
9. ↑  Herbert, Joe: *Testosterone: Sex, Power, and the Will to Win*, s. 43–44, 52–53. Oxford University Press, 2015. ISBN 978-0-19-872497-1.
10. 1 2  Levant, Ronald F.: What Is Masculinity and How Do Psychologists Measure It? *Psychology Today*.  27.4.2020. Viitattu 31.3.2023. (englanniksi)
11. ↑  King and Warrior – Archetypal Images *Zen Moments*. Viitattu 2.4.2023.
12. ↑  Collin, Lindsay & Reisner, Sari L. & Tangpricha, Vin & Goodman, Michael: Prevalence of Transgender Depends on the "Case" Definition: A Systematic Review.  *The Journal of Sexual Medicine*, 2016, 13. vsk, nro 4, s. 613–626. PubMed:27045261. doi:10.1016/j.jsxm.2016.02.001. ISSN 1743-6095. Artikkelin verkkoversio.  (englanniksi)
13. ↑  Transsukupuolisuus *Duodecim Terveyskirjasto*. Viitattu 1.4.2023.
14. ↑  Transsukupuolisuus *Trasek ry*.  9.3.2011. Viitattu 1.4.2023.
15. ↑  World Population Prospects *population.un.org*. Population Division: United Nations. Viitattu 18.11.2020. (englanniksi)
16. ↑  Misachi, John: Countries Where Men Far Outnumber Women *WorldAtlas*.  8.2.2021. Viitattu 3.2.2022. (englanniksi)
17. ↑  Field Listing :: Sex Ratio *CIA World Factbook*.  Arkistoitu 30.9.2020. Viitattu 14.6.2020. (englanniksi)
18. ↑  Sateenkaariyhteisöt ry: Juridinen sukupuoli *Ranneliike.net*. Viitattu 13.2.2022.

Kirjallisuutta
--------------

* Meriläinen, Rosa: *Hyvät miehet ja herrat*. Helsinki: Teos, 2011. ISBN 978-951-851-356-1.

Aiheesta muualla
----------------

Wikisitaateissa on kokoelma sitaatteja aiheesta ***Mies***. 

* Kuvia tai muita tiedostoja aiheesta **Mies** Wikimedia Commonsissa